
Τη Δευτέρα 2 Δεκεμβρίου 2019 το Σπίτι της Κύπρου, ο Λαογραφικός Όμιλος Λεμεσού, η Ομοσπονδία Κυπριακών Οργανώσεων Ελλάδας (Ο.Κ.Ο.Ε.), η Ένωσις Κυπρίων Ελλάδος (Ε.Κ.Ε.) και το Ίδρυμα Μιχάλης Κακογιάννης διοργάνωσαν στο Ίδρυμα Μιχάλης Κακογιάννης, επιστημονική και καλλιτεχνική εκδήλωση με τίτλο: «ΟΙ ΚΥΠΡΙΑΚΟΙ ΠΑΡΑΔΟΣΙΑΚΟΙ ΧΟΡΟΙ ΣΤΟΝ ΤΟΠΟ ΚΑΙ ΤΟΝ ΧΡΟΝΟ».
Χαιρετισμό απηύθυναν ο  Διευθυντής των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας Κύπρου κ. Παύλος Παρασκευάς, ο Πρόεδρος της Ομοσπονδίας Κυπριακών Οργανώσεων Ελλάδος κ. Γιώργος Συλλούρης, ο Πρόεδρος της Ένωσης Κυπρίων Ελλάδος κ. Λεωνίδας Μασσοστασής και ο Πρόεδρος του Λαογραφικού Ομίλου Λεμεσού κ. Κωνσταντίνος Πρωτοπαπάς. 

[image: image1.jpg]AAOIPADIKOC
OMIAOGC AEMEGCOY



Για την έκδοση «Ο Κυπριακός Παραδοσιακός Χορός. Επιτόπιες Έρευνες» ο κ. Γιάννης Ζέρβας, Ομότιμος Καθηγητής του Εθνικού και Καποδιστριακού Πανεπιστημίου Αθηνών και ο κ. Λάμπρος Λιάβας, Καθηγητής Εθνομουσικολογίας του Εθνικού και Καποδιστριακού Πανεπιστημίου Αθηνών. 
Η έκδοση περιλαμβάνει έντεκα ερευνητικές εργασίες με θέμα τον Κυπριακό Παραδοσιακό Χορό, όπως μελετήθηκε μέσω επιτόπιων ερευνών σε τριάντα χωριά της ελεύθερης Κύπρου και μέσα από συνεντεύξεις 120 πληροφορητών. Τις καταγραφές και τις ερευνητικές εργασίες πραγματοποίησαν τριανταπέντε χοροδιδάσκαλοι από διάφορα χορευτικά συγκροτήματα και ομίλους, οι οποίοι συμμετείχαν στο διετές Πρόγραμμα Κατάρτισης/Επιμόρφωσης δασκάλων Παραδοσιακού χορού που διοργάνωσε ο Λαογραφικός Όμιλος Λεμεσού τη διετία 2012-2013.  Οι εργασίες παρουσιάστηκαν στο Στ΄ Συμπόσιο Κυπριακής Λαογραφίας που διοργανώθηκε από τον Λαογραφικό Όμιλο Λεμεσού και πραγματοποιήθηκε στη Λεμεσό τον Δεκέμβριο του 2014. Τη γενική επιμέλεια της έκδοσης των Πρακτικών είχε ο Ομότιμος Καθηγητής του Πανεπιστημίου Αθηνών, κ. Γιάννης Ζέρβας και τη φιλολογική επιμέλεια η φιλόλογος-ερευνήτρια, κα Καλλιόπη Πρωτοπαπά. Ο καθηγητής Ζέρβας ήταν και ο Διευθυντής Σπουδών του Προγράμματος κατάρτισης δασκάλων παραδοσιακού χορού και ο σύμβουλος καθηγητής για όλους τους νέους ερευνητές που εκπόνησαν και παρουσίασαν τις εργασίες τους.

Στο πλαίσιο της εκδήλωσης παρουσιάστηκε το ψηφιοποιημένο Αρχείο Κυπριακού Παραδοσιακού Χορού του Ομίλου, όπου περιλαμβάνονται όλες οι καταγραφές από τις ερευνητικές εργασίες με όλους τους πληροφορητές.
Φιλοδοξία του Ομίλου είναι όπως το Αρχείο καταστεί ένας ζωντανός οργανισμός, ο οποίος θα συνεχίσει να εμπλουτίζεται με άλλα ιδιωτικά ή συλλογικά αρχεία με θέμα τον Κυπριακό Παραδοσιακό Χορό. Ταυτόχρονα θα επιμορφώνει νέους ερευνητές ώστε να συνεχίσουν την καταγραφή και τη μελέτη του Λαϊκού μας Πολιτισμού.  Επίσης θα είναι στη διάθεση του κάθε ερευνητή κατόπιν συνεννόησης με τον Λαογραφικό Όμιλο Λεμεσού.  Ελεύθερα στο διαδίκτυο μπορεί όποιος θέλει να δει δείγμα του Αρχείου μέσω της διαδικτυακής πύλης «Αψίδα» και μέσω της ιστοσελίδας που έχει δημιουργηθεί για την προβολή του αρχείου. http:/ laografikoslemesou.cut.ac.cy. Υπεύθυνοι επικοινωνίας για το Αρχείο είναι ο Κωνσταντίνος Πρωτοπαπάς τηλ. 99545629 και η  Έλενα Πρωτοπαπά τηλ. 99488467.

Ακολούθησε η μουσικοχορευτική παράσταση «Ένα ταξίδι στη μουσική και χορευτική παράδοση της Κύπρου» με τον Λαογραφικό Όμιλο Λεμεσού, παραδοσιακούς οργανοπαίχτες, ποιητάρηδες και χορευτές.
Κείμενα - Παρουσίαση: Λάμπρος Λιάβας

Καλλιτεχνική επιμέλεια: Κωνσταντίνος Πρωτοπαπάς 

Παρουσιάστηκαν οι πιο αντιπροσωπευτικοί παραδοσιακοί χοροί της Κύπρου,  ανδρικοί και γυναικείοι καρτσιλαμάδες, συρτός, χορός της τατσιάς, ζεϊπέκκικο, μάντρα, καλαματιανός. Επίσης τραγούδια της σούσας, χαρακτηριστικές «φωνές», ερωτικά δίστιχα και τσιαττιστά και τραγούδια της προσφυγιάς.

Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας Κύπρου.

